Krasznahorkai László Megy a világ című könyve felkerült a Nemzetközi Man Booker rövidlistájára is. Hogy 2015 után vajon megint övé lehet-e a díj, az majd május 22-én kiderül. A listán szintén szerepel Han Kang, aki ugyancsak duplázásra készül, hiszen a Növényevővel (kritikánkat ITT olvashatod) 2016-ban szintén elnyerte a díjat.

Kettejük elismerése között az a különbség, hogy közben módosult a szabályzat, és míg korábban kétévente adták át és lényegében a díjazott addigi alkotói életművét ismerték el vele, 2016-tól évente osztják ki és konkrét irodalmi művekért ítélik oda.

2018-ban az alábbi művek vannak még versenyben (zárójelben a fordítók):

• Virginie Despentes: Vernon Subutex 1 (Frank Wynne) – Franciaország

• Han Kang: The White Book (Deborah Smith) – Dél-Korea

• Krasznahorkai László: The World Goes On/Megy a világ (John Batki, Ottilie Mulzet, George Szirtes) – Magyarország

• Antonio Muñoz Molina: Like a Fading Shadow (Camilo A. Ramirez) – Spanyolország

• Ahmed Saadawi: Frankenstein in Baghdad (Jonathan Wright ) – Irak

• Olga Tokarczuk: Flights (Jennifer Croft) – Lengyelország

A rövidlistáról olyan alkotók csúsztak le, mint például a spanyol Javier Cercas vagy a német Jenny Erpenbeck, akinek megy, ment, elment című könyve magyarul is megjelent. Szintén nem sikerült továbbjutnia a tajvani Wu Ming-Yinek, aki a múlt héten a neve mögé biggyesztett országbesorolás miatt orrolt meg a szervezőkre.

Forrás: The Man Booker Prize